CLINTON, IOWA (Dagbladet): Den siste meningsmålingen før mandagens nominasjonsmøter i Iowa, som er startskuddet for primærvalgkampen i presidentkappløpet, er nå klar.
Meningsmålingen er utført av Iowa-avisa Des Moines Register og Bloomberg News. Den har i mange år vært sett på som gullstandarden for Iowa-meningsmålinger, og har truffet med alle vinnere i delstaten siden 1988 bortsett fra republikanernes Rick Santorum i 2012.
Akkurat nå viser den at Donald Trump vil vinne i Iowa, og det etter en ordentlig sluttspurt mot den andreplasserte Texas-senatoren Ted Cruz. Ved den forrige tilsvarende målingen var Trump tre prosentpoeng bak Cruz, men har nå tatt igjen rivalen.
- Han leder både nå blant den innerste kjernen av nominasjonsmøtedeltakere og de som er i grenseland. Det er det enhver kandidat ønsker, sier J. Ann Zelzer, som står bak målingen, til Bloomberg News.
Iowa er delstaten hvor Trump har hatt knappest ledelse på hovedkonkurrenten, Texas-senator Ted Cruz. Samtidig har partifavoritten og Florida-senator Marco Rubio knappet innpå fra sin tredjeposisjon.
I den ferske meningsmålingen får Trump en oppslutning på 28 prosent mot Cruz' 23 prosent og Rubios 15 prosent blant trolige deltakere på nominasjonsmøter. Trump leder også blant de som har oppgitt at de definitivt vil delta på mandag.
Cruz har lenge vært favoritt til å vinne delsaten Iowa, og tok over ledelsen på gjennomsnittsmålingene i desember. I januar kom imidlertid Donald Trump sterkt, og har fortsatt veksten siden.
Da Trump talte til potensielle velgere i småbyen Clinton langs Mississipi-elvas bredder på delstatsgrensa mot Illinois lørdag kveld, sa han klart i fra.
- Dere vet jeg leder stort i hele landet. Iowa er der jeg har minst ledelse, selv med over seks prosent. Det betyr at dere må komme dere på nominasjonsmøter og stemme. Om legen sier alt går under om dere reiser dere fra senga og dere har så og så høy feber, gå og stem uansett, sa Trump til applaus fra de drøyt 2000 oppmøtte i gymsalen på Clinton middle school.
Meningsmålingenseksperter og analytikere har vært samstemte om at Trump vil tjene på høy valgdetakelse. En god del av hans velgerkjerne er ikke blant de som vanligvis stemmer ved valg. Det er også knyttet stor usikkerhet til om de virkelig vil stemme i årets primærvalg, selv om de har oppgitt det i undersøkelser.
Mange er også spente på hvilken innvirkning Trumps boikott av Republikanernes debatt på Fox news søndag kveld, kan ha hatt på velgerne.
Selv om Trump leder på målingen, viser den også at Cruz fortsatt har gode muligheter til seier. Spesielt dersom det blir høy valgdeltakelse blant konservative kristne.
- Donald Trump kan vinne i Iowa. Tar vi med alle faktorene og kaster terningene på bordet, tror jeg Cruz vinner, sier tidligere valgkamp-strateg for Republikanerne, Stuart Stevens, til Des Moines Registrer.
Trump har allerede en stor ledelse i delstatene New Hampshire og Sør-Carolina, som er de neste stoppene på veien i primærvalgkampen.